**NOTĂ INFORMATIVĂ**

la proiectul hotărârii Guvernului cu privire la aprobarea proiectului de lege pentru modificarea Legii voluntariatului nr.121/2010

|  |
| --- |
| * + - 1. **Denumirea autorului şi, după caz, a participanţilor la elaborarea proiectului** |
| Ministerul Afacerilor Interne |
| **2. Condiţiile ce au impus modificarea actului normativ şi finalităţile urmărite** |
| Despre importanța dezvoltării voluntariatului este menționat într-o serie de acte şi rezoluții internaționale, prin care se recunoaște voluntariatul ca o componentă de bază în lupta cu o serie de provocări, cum ar fi reducerea sărăciei, schimbările climaterice, dezvoltarea durabilă, protejarea şi promovarea sănătăţii, abilitatea tinerilor, etc.  Guvernele sunt încurajate să integreze în societate voluntariatul, să creeze un mediu sigur şi favorabil pentru voluntari, stimulînd adoptarea de bune practici în managementul voluntarilor.  Fenomenul de voluntariat în Republica Moldova nu este încă dezvoltat și se desfășoară de obicei într-un cadru neformal. Urgențele în sănătate publică declarate de autorităţi în perioada anilor 2020-2021, precum şi intemperiile înregistrate pe parcursul ultimilor ani, au demonstrat că, populaţia nu este pregătită să reacţioneze în cazul producerii situaţiilor excepţionale şi situaţiilor de urgenţă, implicit celor în sănătate publică. În cazul în care ar fi existat voluntari pregătiţi, consecințele acestor situaţii ar fi fost mult mai reduse.  Dezvoltarea politicilor de voluntariat în domeniile situațiilor excepționale şi de urgență, inclusiv în sănătate publică, constituie o ramură importantă și de actualitate, ce are ca scop promovarea şi facilitarea participării persoanelor în spiritul solidarităţii civice la activitatea de voluntariat.  Voluntariatul trebuie privit ca o resursă publică indispensabilă acțiunii statului, ce poate oferi soluții rapide și eficiente pentru nevoile comunității. De cele mai multe ori, voluntarii pot veni în sprijinul autorităților publice, de la nivel național ori local, prin desfășurarea unor activități în folosul societății și al cetățenilor, în speţă pe domeniul urgenţelor în sănătate publică, situaţiilor de urgenţă şi excepţionale.  La 11 martie 2020, Organizația Mondială a Sănătății a declarat că infecţia de coronavirus COVID-19 a devenit o pandemie mondială. Acțiunile ulterioare ale tuturor statelor implicate au demonstrat faptul că, acțiunea conjugată a statului, ajutorarea reciprocă, dar și colaborarea cu organizațiile neguvernamentale, implicarea voluntarilor este modalitatea optimă de mobilizare rapidă a resurselor pentru o situație de urgenţă în sănătate, care necesită măsuri rapide, concrete și majore de protejare, instruire și sprijinire a populației în fața acestei pandemii.  Pe domeniul urgenţelor în sănătate publică considerăm că, ariile de activitate a serviciilor oferite de voluntari ar include îngrijire, reabilitare, tratament ambulatoriu, servicii pentru bolnavii cronici, igiena şi sănătatea publică, campaniile și activitățile de informare a populației pe subiecte ca igienă, prevenție sau metode de accesare a sevicilor oferite, ş.a. Avînd în vedere contextul actual privind răspîndirea infecţiei COVID-19, munca de voluntariat pe acest domeniu ar presupune şi anumite riscuri profesionale pentru viaţa şi sănătatea voluntarilor.  În contextul pandemiei provocate de COVID-19, este necesar de accentuat rolul şi importanţa implicării angajaţilor şi voluntarilor din cadrul serviciilor (posturilor) teritoriale de salvatori şi pompieri, concomitent cu misiunile de bază, în activităţi de prevenire, orientate spre limitarea răspîndirii infecţiei, prin informarea populaţiei cu privire la riscurile de nerespectare a recomandărilor autorităților, Comisiei naționale extraordinare de sănătate publică.  Mai mult, un domeniu care necesită atenţie este amplificarea activităților de voluntariat, bazîndu-se pe suportul voluntarilor oferit echipelor de salvatori şi pompieri din teritoriu, în contribuția la implicarea comunității, în vederea protejării cetăţenilor şi bunurilor acestora.  În vederea asigurării protecţiei populaţiei de la producerea incendiilor şi altor situaţii excepţionale în localităţile rurale, situate la distanţe mari faţă de subdiviziunile de salvatori şi pompieri atestaţi, necesitatea dezvoltării şi promovării principiilor de voluntariat este primordială.  Este de menţionat că, urmare lansării în anul 2013 a Programului de consolidare a serviciului salvatori şi pompieri în localitățile rurale ale Republicii Moldova, au fost create 57 posturi teritoriale de salvatori şi pompieri, inclusiv pe bază de voluntariat, care asigură intervenţiile în circa 265 de localităţi.  Doar pe parcursul anului 2020 pe teritoriul Republicii Moldova au fost desfăşurate 20422 misiuni de serviciu ale echipelor de intervenţie în vederea lichidării situaţiilor de urgenţă şi excepţionale, dintre care 342 de către posturile teritoriale de salvatori şi pompieri voluntare.  Totodată, pot fi evidenţiate şi problemele cu care se confruntă autorităţile publice locale la crearea şi întreţinerea acestor posturi, şi anume: lipsa surselor financiare pentru construcţia sau reparaţia edificiilor, mentenanţa tehnicii de intervenţie şi a efectivului, insuficienţa persoanelor voluntare în vederea implicării la lichidarea incendiilor sau altor situaţii de urgenţă, toate acestea contribuind la sistarea activităţii posturilor din localităţile Borceac, Bulboaca, Ciuciuleni, Dubăsarii Vechi, Djoltai, Ghetlova, Cuizăuca, Ignăţei.  Comparativ, în unele țări precum Franța, serviciul de protecție civilă al populației este format în proporție de 80% din voluntari și doar 20% din personal remunerat. În Austria activează peste 300 mii de voluntari pe lângă serviciile profesioniste, iar în Germania sunt peste un milion de voluntari repartizați în 24 de mii de servicii voluntare de pompieri.  Remarcăm că, serviciile (posturile) teritoriale de salvatori şi pompieri exercită activităţi specifice în domeniul protecției civile, apărării împotriva incendiilor, prevenirii şi lichidării consecinţelor situaţiilor de urgenţă şi excepţionale, care presupun anumite riscuri profesionale sporite pentru viaţa şi sănătatea angajaţilor.  În conformitate cu prevederile art. 7 lit. g) din Legea voluntariatului nr.121/2010, instituţia gazdă este responsabilă de asigurarea neadmiterii voluntarilor la prestarea unor munci periculoase sau care pot dăuna vieţii şi sănătăţii acestora.  În opinia noastră, această prevedere creează dificultăți de participare a voluntarilor la oferirea serviciilor în domeniul urgenţelor în sănătate publică, precum şi în cadrul serviciilor (posturilor) teritoriale de salvatori şi pompieri.  Astfel, propunem exceptarea acestor prevederi de la norma stabilită, în scopul asigurării modalităţii de implicare a voluntarilor în activităţi cu risc sporit.  În contextul competenței atribuite Guvernului demisionar, potrivit art. 15 din Legea nr. 136/2017 cu privire la Guvern, considerăm oportun parcurgerea etapei de avizare la momentul actual, în vederea asigurării definitivării proiectului, pentru ulterioara prezentare către Cancelaria de Stat spre examinare. |
| **3. Principalele prevederi ale proiectului şi evidenţierea elementelor noi** |
| Proiectul prevede modificarea art.2 din Legea voluntariatului nr.121/2010, implicit includerea în noţiunea „*Domenii de utilitate publică”* a activității voluntarilor în cadrul serviciilor (posturilor) teritoriale de salvatori şi pompieri.  Avînd în vedere specificul activităților prestate în domeniile urgenţelor în sănătate publică şi celor din cadrul serviciilor (posturilor) de salvatori şi pompieri, se propune exceptarea de la normele art. 7 lit. g) privind neadmiterea voluntarilor la prestarea unor munci periculoase sau care pot dăuna vieţii şi sănătăţii acestora.  Impactul social urmărit de proiectul actului normativ constă în promovarea mai eficientă a voluntariatului în domeniile urgenţelor în sănătate publică, situaţiilor de urgenţă şi excepţionale.  Totodată, aprobarea prezentului proiect va îmbunătăți nivelul de sănătate a populaţiei şi a eficienței serviciilor de utilitate publică acordate, în scopul încurajării cetăţenilor să desfăşoare actvitiăţi de voluntariat, atît în domeniul urgenţelor în sănătate publică, cît şi în domeniul situaţiilor de urgenţă şi excepţionale. |
| **4. Fundamentarea economico-financiară** |
| Implementarea prezentei hotărâri nu va implica cheltuieli financiare suplimentare din bugetul de stat. |
| **5. Modul de încorporare a actului în cadrul normativ în vigoare** |
| Proiectul elaborat se încadrează în cadrul normativ în vigoare, iar promovarea acestuia și eventuala sa aprobare nu va genera ca consecință necesitatea amendării altor acte normative. |
| **6. Avizarea şi consultarea publică a proiectului** |
| În scopul respectării prevederilor Legii nr.239/2008 privind transparența în procesul decizional, anunțul privind elaborarea proiectului hotărârii Guvernului cu privire la aprobarea proiectului de lege pentru modificarea Legii voluntariatului nr. 121/2010 a fost plasat pe pagina web oficială a Ministerului Afacerilor Interne www.mai.gov.md, în directoriul *Transparența*,secțiunea *Inițierea elaborării actelor normative*. |

**Secretar general al ministerului Ianuş ERHAN**